താലിബാന്റെ മന്ത്രിസഭയില് മന്ത്രിമാരായി കൊടു ഭീകരര്: കാണ്ഡഹാര് വിമാന റാഞ്ചല് ആസൂത്രണം ചെയ്തയാളുടെ മകന് അഫ്ഗാന് പ്രതിരോധ മന്ത്രി കാബൂള്: താലിബാന് ഭീകരരുടെ ഭരണത്തിലുള്ള അഫ്ഗാന് സര്ക്കാരില് പ്രതിരോധ മന്ത്രിയാകുന്നത് കാണ്ഡഹാര് വിമാന റാഞ്ചല് ആസൂത്രണം ചെയ്തയാളുടെ മകന്. എയര്ലൈന്സിന്റെ ഐസി814 വിമാനം റാഞ്ചലിന്റെ സൂത്രധാരനും താലിബാന് സ്ഥാപക നേതാവുമായ മുല്ല ഒമറിന്റെ മകന് മുല്ല മുഹമ്മദ് യാക്കൂബ് ആണ് താലിബാന് സര്ക്കാരിലെ ഇടക്കാല പ്രതിരോധമന്ത്രി. 1999 ലാണ് മുല്ല മുഹമ്മദ് യാക്കൂബിന്റെ നേതൃത്വത്തിലുള്ള സംഘം വിമാനം റാഞ്ചാന് പദ്ധതിയിട്ടത്. പാകിസ്താന് ചാര സംഘടനയായ ഐഎസ്ഐയുടെ പിന്തുണയോടെ ഇന്ത്യന് ജയിലില് കഴിയുന്ന ഭീകരരെ മോചിപ്പിക്കാന് പദ്ധതിയിട്ടാണ് ഭീകരര് വിമാനം റാഞ്ചിയത്. വിമാനത്തിലെ 176ഓളം യാത്രക്കാരെ ബന്ദികളാക്കി മൂന്ന് ദിവസത്തോളം വില പേശുകയും ചെയ്തു. കാഠ്മണ്ഡുവില് നിന്ന് ഡല്ഹിയിലേക്ക് പറന്ന വിമാനം അഞ്ച് ഭീകരര് ഹൈജാക്ക് ചെയ്ത് അഫ്ഗാനിലെ കാണ്ഡഹാറിലേക്ക് കൊണ്ടുപോവുകയായിരുന്നു. തുടര്ന്ന് ജെയ്ഷെ മുഹമ്മദ് തലവന് മൗലാന മസൂദ് അസ്ഹര്, അല് ഉമര് മുജാഹിദ്ദീന് നേതാവ് മുഷ്താഖ് അഹമ്മദ് സാര്ഗാര്, ബ്രിട്ടീഷ് വംശജനായ അല്ഖ്വായ്ദ നേതാവ് അഹമ്മദ് ഒമര് സയീദ് ശൈഖ് എന്നിവരെ മോചിപ്പിക്കാന് ഇന്ത്യ അന്ന് നിര്ബന്ധിതമായിരുന്നു. താലിബാന് സര്ക്കാരില് ഇടം പിടിച്ചവരില് ഭൂരിഭാഗം പേരും ഐക്യരാഷ്ട്ര സഭയുടെ ആഗോള തീവ്രവാദികളുടെ പട്ടികയില് ഇടം പിടിച്ചവരോ യുഎസ്സിന്റെ നിരീക്ഷണ പട്ടികയിലോ ഉള്ളവരാണ്. സിറാജുദ്ദീന് ഹഖാനി, മുല്ല ഹസ്സന് അഖുണ്ട്, റഹ്മറി ഷുറ, മുല്ല ബര്ദാര്, മുല്ല അബ്ദുള് ഹക്കീം, തുടങ്ങിയവരാണ് കാബിനറ്റില് ഇടം നേടിയ മറ്റ് ഭീകരര്.